I puritani
I puritani er en opera seria i tre akter af Vincenzo Bellini. Librettoen er af Carlo Pepoli (1796-1881) og er baseret på skuespillet Têtes rondes et Cavaliers af Jacques-Francois Ancelot (1794-1854) og Joseph Xavier Saintine (1798-1865), som på deres side var blevet inspireret af Walter Scotts roman Old Mortality (1816).
Operaen er Bellinis sidste og findes i to versioner: Den første blev uropført i Paris i 1835, den anden skulle opføres i Napoli med den berømte mezzosopran Maria-Felicia Malibran i rollen som Elvira. Derfor blev Elviras parti transponeret ned og andre ændringer foretaget, men af forskellige årsager blev den ikke opført før 1986 i Bari i Italien.